兼并
作者：王安石
朝代：宋

paragraphs: 三代子百姓，公私無異財。
人主擅操柄，如天持斗魁。
賦予皆自我，兼并乃奸回。
奸回法有誅，勢亦無自來。
後世始倒持，黔首遂難裁。
秦王不知此，更築懷清臺。
禮義日已偷，聖經久堙埃。
法尚有存者，欲言時所咍。
俗吏不知方，掊克乃爲材。
俗儒不知變，兼并可無摧。
利孔至百出，小人私闔開。
有司與之爭，民愈可憐哉。